“বাড়াবাড়ি করছিল,” রাউফের সঙ্গে ঝামেলা নিয়ে বিস্ফোরক অভিষেক

ওয়েব ডেস্ক: রবিবার পাকিস্তানের বিরুদ্ধে মেগা ম্যাচে (India Vs Pakistan) ফের পাকিস্তানকে হারিয়েছে ভারত। আর এই ম্যাচে টিম ইন্ডিয়ার জয়ে বড় ভূমিকা পালন করেছেন ওপেনার অভিষেক শর্মা (Abhishek Sharma)। মাত্র ৩৯ বলে ৭৪ রানের ঝোড়ো ইনিংস খেলে তিনি শুরুতেই ভারতের জয়ের ভিত তৈরি করে দেন। ইতিমধ্যে এশিয়া কাপের (Asia Cup 2025) সর্বোচ্চ স্কোরারের তালিকায় সিংহাসনে রয়েছেন ভারতের এই তরুণ তুর্কি। তা নিয়ে তো চর্চা চলছেই, সেই সঙ্গে রবিবারের ম্যাচে পাকিস্তানি বোলারদের সঙ্গে তাঁর একাধিকবার তপ্ত বাক্য বিনিময়ে জড়াতে দেখা গিয়েছে। তা নিয়েও চর্চা অব্যাহত।

কখনও শাহিন আফ্রিদি, কখনও হ্যারিস রাউফ- বারবার পাক বোলারদের দিকে রাগান্বিত ভঙ্গিমায় এগিয়ে যেতে দেখা গিয়েছে অভিষেক শর্মাকে। ম্যাচের মাঝে বিষয়টা সেভাবে বোঝা না গেলেও ম্যাচের পর নিজের এই কর্মকাণ্ডের ব্যাখা গিয়েছেন ছোটে শর্মা। ম্যাচ শেষে তিনি জানিয়ে দিয়েছেন যে, পাকিস্তানের বোলাররা বড্ড বেশি বাড়াবাড়ি করছিল। সেই কারণেই তাঁদের যোগ্য জবাব দেওয়া হয়েছিল বলে জানিয়েছে অভিষেক শর্মা।

আরও পড়ুন: মরুরাজ্যে অভিষেক-ঝড়! টানা দ্বিতীয়বার পাকিস্তানকে হারাল ভারত

রবিবারের মেগা ম্যাচে পাকিস্তানকে হারিয়ে ম্যাচ-পরবর্তী কথোপকথনে অভিষেক শর্মা সঞ্চালকের প্রশ্নের জবাবে জানান, “পাকিস্তানের বোলারেরা বেশি বাড়াবাড়ি করছিল। কোনও কারণ ছাড়াই আমাদের দিকে তেড়ে আসছিল, তর্ক করছিল। আমার সেটা একেবারেই পছন্দ হয়নি। তাই জন্যই ওদের জবাব দেওয়া দরকার ছিল। দলকে জেতাতে চেয়েছিলাম। সেটা পেরেছি।”

উল্লেখ্য, এই ম্যাচে পাকিস্তানের ১৭১ রান তাড়া করতে নেমে শুরু থেকেই শুভমন গিলের সঙ্গে বাইশ গজে রীতিমতো তাণ্ডব শুরু করেন অভিষেক শর্মা। ভারতের এই যুগল ১০৫ রানের ওপেনিং জুটি গড়েন। ম্যাচ শেষে এই জুটির প্রশংসা করে ভারতের অধিনায়ক সূর্যকুমার যাদব বলেন, “এটা আগুন এবং বরফের যুগলবন্দি। আর আমি এটাই দেখতে চাই। আজ শুরুটা খুব ভাল করার দরকার ছিল। ওরা সেটাই করেছে।”